كشفات رئاسة النيابة العامة، فتقريرها لسنة 2019 حول تنفيذ السياسة الجنائية وسير النيابة العامة، ارتفاع قضايا العنف ضد النساء ب11 فالمية بالمقارنة مع 2018، بعد تسجيل 19019 قضية فالطوطال، واللي كتبان بشكل كبير فالجنح والجنايات الواردة فالقانون رقم 103.13 المتعلق بمحاربة العنف ضد النساء، بحيث عرفت جنحة الطرد من بيت الزوجية تسجيل 629 قضية، بزيادة ديال 74 فالمية بالمقارنة مع 2018، وجنحة التحرش فالفضاء العام كذلك تزادت ب370 حالة كثر من 2018. وشكلات الجرائم اللي عاد تحدثات فالقانون المذكور نسبة 16,38 فالمية، بينما شكلات قضايا العنف الجسدي 48 فالمية بمجموع 9145 قضية، والعنف الجنسي 10 فالمية، بينما العنف الاقتصادي 29 فالمية. وكيبقاو عدد المتابعين الذكور، منهم الراشدين والأحداث فقضايا العنف ضد النساء، أكبر من غيرهم، بحيث 19363 واحد متابع فيهم، أي بنسبة 95,1 فالمية، بينما غير 988 من الإناث اللي متابعين فهذ القضية، بنسبة 4,9 فالمية، وفهذ الحالة، غالبا كتكون مشاركة مع الذكور، و100 فالمية من جرائم القتل العمد مرتكبينها الذكور،حسب ما جاء فالتقرير. وكيحتل الزوج المرتبة الأولى فعدد الجرائم المرتكبة فحق المرأة، إذ تمت متابعة 11,563 شخص، بما يشكل نسبة 56,82 فالمية من مجموع الأشخاص المتابعين. وفالمرتبة الثانية كيجي الغير، اللي كيقول التقرير ان الجرائم اللي كيدير هي الأكثر خطورةد بحيث 939 منهم متابعين بجريمة الاغتصاب، و58 بجناية الضرب المفضي إلى الموت دون نية إحداثه. 
أرقام كتصدم. تقرير رئاسة النيابة العامة ل2019: تسجلات 19019 قضية عنف ف2019.. و100 فالمية من جرائم القتل العمد مرتكبينها الذكور